KIRJALLINEN KYSYMYS P-0062/00

esittäjä(t): Evelyne Gebhardt (PSE) komissiolle

(18. tammikuuta 2000)

Aihe: Lentohintojen korotukset

1. Onko komissio tietoinen siitä, että suuret eurooppalaiset lentoyhtiöt ovat yhteisellä päätöksellä sanoneet irti matkatoimistojen kanssa tekemiään sopimuksia ja tarjonneet tilalle uusia sopimuksia, joiden ehdot ovat heikommat ja kaikille samanlaiset?

2. Onko komissio tietoinen myös siitä, että matkatoimistot tasoittavat provisioidensa leikkauksia uudella palvelumaksulla (transaction fee), joten matkustajat joutuvat maksamaan lentohinnoissa piilotetun ja etukäteen sovitun korotuksen?

3. Onko komissio yhtä mieltä siitä, että matkustajat voivat kyllä kiertää lentohintojen korotukset varaamalla lennot suoraan lentoyhtiöiltä, mutta silloin on vaarana palvelun heikentyminen ja useiden työpaikkojen häviäminen?

4. Pitääkö komissio tällaisia hintasopimuksia yhteisön oikeuden mukaisina, vaikka ne koituvat lopullisten asiakkaiden haitaksi ja vaarantavat matkatoimistojen työpaikat? Milloin ja millä tavalla komissio aikoo puuttua asiaan, jos yhteisön oikeutta on rikottu tai sitä epäillään rikotun?

Mario Montin komission puolesta antama vastaus

(17. helmikuuta 2000)

Komissio ilmoittaa parlamentin jäsenelle, että se on tutkinut aktiivisesti lentoyhtiöiden ja matkatoimistojen välistä suhdetta. Vastikään tehdyssä kilpailuoikeuden päätöksessä(1) komissio määritteli periaatteensa, jotka koskevat lentoyhtiöiden matkatoimistoille maksamia palkkioita. Päätöksen mukaan British Airways

oli alentanut Yhdistyneessä kuningaskunnassa matkatoimistoille maksamaansa peruspalkkiota ja ottanut käyttöön uuden järjestelmän, jonka mukaan matkatoimistot voivat saada lisäpalkkion saavutettuaan tietyn tavoitteen. Päätöksen mukaan näissä täydentävissä palkkiojärjestelmissä käytettiin väärin British Airwaysin määräävää asemaa matkatoimistopalvelujen markkinoilla Yhdistyneessä kuningaskunnassa. Kyseiset palkkiojärjestelmät varmistivat matkatoimistojen uskollisuuden sen sijaan, että palkkio olisi annettu matkatoimistojen ylimääräisten palvelujen tai British Airwaysin saavuttamien kustannussäästöjen vuoksi. Useita kanteluja on saatu muiden yhteisön lentoyhtiöiden samanlaisista käytännöistä. Komissio ryhtyy kaikkiin tarvittaviin toimenpiteisiin varmistaakseen, että British Airwaysiä koskevassa päätöksessä esitettyjä periaatteita sovelletaan myös muihin yhteisön lentoyhtiöihin samanlaisissa tilanteissa.

Komissiolla ei kuitenkaan ole todisteita siitä, että lentoyhtiöt olisivat salaa sopineet alentavansa peruspalkkioitaan yhtä aikaa. Sillä ei myöskään ole näyttöä siitä, että useimmat matkatoimistot olisivat ottamassa yhteisesti käyttöön mainitun palvelumaksun. Tämän vuoksi ei ole selvää, että lentohintoja korotettaisiin. Komission tutkimus on keskittynyt eräiden lentoyhtiöiden uusiin lisäpalkkiojärjestelmiin, joiden ansiosta matkatoimistot voivat korvata peruspalkkion alennuksen. Komissiolla ei ole kantaa siihen, millaisia etuja saavutetaan, jos asiakkaat ostavat lentoliput suoraan lentoyhtiöiltä tai jos he ostavat ne matkatoimistoilta.

Komissio on samaa mieltä parlamentin jäsenen kanssa siitä, että joidenkin lentoyhtiöiden ja matkatoimistojen välisellä suhteella voisi olla vakavia kielteisiä vaikutuksia muihin lentoyhtiöihin, matkatoimistoihin ja lopuksi myös kuluttajiin. Nykyisillä toimilla pyritään varmistamaan, että näiltä kielteisiltä vaikutuksilta suojaavan yhteisön lainsäädännön periaatteita kunnioitetaan.

(1) Komission päätös 1999/1973/EY British Airways, ei vielä julkaistu.